ગુજરાતમાં 2019ની લોકસભા ચૂંટણી માટે ગરમાતા જતા રાજકીય વાતાવરણમાં જસદણ ધારાસભાની પેટા ચૂંટણીએ વધુ ગરમાવો લાવી દીધો છે. જયારે આજીવન કોંગ્રેસી ગણાતા અને જસદણ ધારાસભા બેઠકના અપરાજીત નેતા કુંવરજીભાઇ બાવળીયાએ જે રીતે પક્ષ પલટો કરીને ભાજપમાં જઇ કલાકોમાં જ મંત્રી પદ મેળવી લીધુ અને પછી ધારાસભ્ય પદ છોડીને પેટા ચૂંટણી લાવી તે સમયે જે વાતાવરણ હતું તેમાં ઘણો પલટો આવી ગયો છે અને છેલ્લા બે-ત્રણ દિવસથી દ્રશ્યો દેખાઇ છે તેના પરથી કુંવરજીભાઇને જીતાડવાની જવાબદારી હવે ભાજપ પર આવી ગઇ હોય તેવો સીન ઉભો થયો હતો. અત્યાર સુધી આખુ ભાજપ તેને હરાવવા માટે ભારે જહેમત ઉઠાવતું હતું છતાં હરાવી શકયું ન હતું. તે ભાજપ હવે કુંવરજીભાઇને જીતાડવા માટે બે કેબીનેટ મંત્રીઓ, સાંસદ-ધારાસભ્યો તથા જિલ્લા અને સૌરાષ્ટ્રના અગ્રણીઓ તથા અમદાવાદ ભાજપના અગ્રણીઓ સહિત 18 ટોચના આગેવાનોની ટીમને જવાબદારી સોંપી છે. તેના પરથી એક બાબત નિશ્ર્ચિત થઇ છે કે કુંવરજીભાઇની જીત અંગે ખૂદ ભાજપ ચીંતીત છે અને તેથી જ એક પેટા ચૂંટણીને ગુજરાત ભાજપ અને સરકારે પોતાની પ્રતિષ્ઠાનો પ્રશ્ર્ન બનાવી દીધો છે. ગુજરાતમાં પેટા ચૂંટણીના પરિણામો અને તેના પ્રત્યાઘાતો જાણીતા છે. પણ તેની ચર્ચા અત્યારે ન કરીએ તો દિવાળી પછી જાહેર થનારી પેટા ચૂંટણીમાં કોંગ્રેસ અને ભાજપ બંનેએ જીતવા માટે કોઇ કસર છોડશે નહી તે નિશ્ર્ચિત થઇ ગયું છે. બે દિવસ પહેલા જ કોંગ્રેસના કેટલાક અગ્રણીઓને ભાજપમાં ભેળવી અને સત્તાધારી પક્ષે ગાબડા પાડવાની શરૂઆત કરી હતી. તેવુ જણાતું હતું. પરંતુ ગઇકાલે વિંછીયામાં કોંગ્રેસના મહાસંમેલનમાં જસદણ ભાજપના પૂર્વ પ્રમુખ ગજેન્દ્ર રામાણી તથા વિંછીયા અને તેના આસપાસના અનેક પદાધિકારીઓએ કોંગ્રેસમાં ભળવાનું પસંદ કર્યુ તે દર્શાવે છે કે અસંતોષ બંને પક્ષે છે. કુંવરજીભાઇ છ વખત જસદણ ધારાસભા બેઠક લડયા છે અને પાંચ વખત જીત્યા છે. એક વખત તેઓ જનતા દળના ઉમેદવાર તરીકે કોંગ્રેસ સામે હાર્યા હતા અને બાદમાં તેઓ ખુદ કોંગ્રેસમાં ભળી ગયા હતા અને પછી કદી હાર્યા નથી. વાસ્તવમાં ભાજપને જે રીતે કોળી સમાજમાં વર્ચસ્વ જોતુ હતું તેમાં ભાજપના અગ્રણીઓ ઉણા ઉતર્યા નહીતર ગુજરાતમાં કુલમાં 17 કોળી ધારાસભ્યો છે અને તેમાં 10 ભાજપના છે. જો કે સૌરાષ્ટ્રમાં કોળી ધારાસભ્યની સંખ્યામાં કોંગ્રેસનો હાથ ઉપર છે. જો કે તેની સામે ભાજપ પાસે ત્રણ સાંસદો કોળી છે. પરંતુ રસપ્રદ બાબત એ પણ છે કે તેમાંથી એક પણ સાંસદની સેવા પેટા ચૂંટણીમાં લેવામાં આવી નથી. કમ સે કમ હાલ જે આગેવાનોની યાદી જાહેર થઇ છે તેમાં તેમના નામ નથી. કોંગ્રેસ પાસે ચોટીલા, ધ્રાંગધા, માંગરોળ, ઉના, લીંબડી, સોમનાથ આ તમામ બેઠકો પર કોળી ધારાસભ્યો છે અને કોંગ્રેસ પક્ષે આ તમામને પેટા ચૂંટણીમાં ઉતારવા માટે તૈયારી કરી છે. ભૂતકાળમાં જસદણ ગુજરાતમાં રાજકીય ચર્ચા માટે એપી સેન્ટર રહ્યું જ છે. 2007માં અહીં સોનીયા ગાંધીએ હાલના વડાપ્રધાન અને તે સમયના મુખ્યમંત્રી નરેન્દ્ર મોદીને મોતના સોદાગર કહ્યા હતા અને તે વાકય લઇને 2007નું પરિણામ ભાજપે પલટી નાંખી હવે મતના સોદાગર કોન થાય છે તેના પર સૌની નજર છે.